P6_TA(2006)0526

Aids

Euroopan parlamentin päätöslauselma aidsista

Euroopan parlamentti, joka

- ottaa huomioon 6. heinäkuuta 2006 antamansa päätöslauselman "HI-virus/aids: aika toimia" [1] ja 2. joulukuuta 2004 antamansa päätöslauselman HI-viruksesta/aidsista (kansainvälinen aids-päivä) [2],

- ottaa huomioon 1. joulukuuta 2006 vietettävän maailman aids-päivän, jonka teemana on "vastuullisuus: pysäytä aids, pidä lupauksesi",

- ottaa huomioon 21. marraskuuta 2006 julkaistun UNAIDS [3] raportin "2006 AIDS Epidemic Update",

- ottaa huomioon 31. toukokuuta ja 2. kesäkuuta 2006 välisenä aikana pidetyn YK:n korkean tason kokouksen, jossa tarkasteltiin edistymistä hiv/aids-julistuksen toteutuksessa,

- ottaa huomioon Torontossa elokuussa 2006 pidetyn XVI kansainvälisen aids-konferenssin,

- ottaa huomioon 27. huhtikuuta 2005 esitetyn komission tiedonannon neuvostolle ja Euroopan parlamentille HI-viruksen/aidsin, malarian ja tuberkuloosin torjumiseen tähtäävästä ulkoisena toimena toteutettavasta eurooppalaisesta toimintaohjelmasta (2007-2011) (KOM(2005)0179),

- ottaa huomioon komission 15. joulukuuta 2005 Euroopan parlamentille ja neuvostolle antaman tiedonannon "Hivin/aidsin torjunta Euroopan unionissa ja sen naapurimaissa vuosina 2006-2009" (KOM(2005)0654),

- ottaa huomioon G8:n Gleneaglesin huippukokouksessa heinäkuussa 2005 ja YK:ssa vuonna 2005 tehdyn sitoumuksen, että ennaltaehkäisy ja hoito ovat kaikkien saatavilla vuoteen 2010 mennessä,

- ottaa huomioon työjärjestyksen 103 artiklan 4 kohdan,

A. ottaa huomioon, että ensimmäisen aids-tapauksen toteamista seuranneiden 25 vuoden aikana yli 25 miljoonaa ihmistä on kuollut aidsiin,

B. ottaa huomioon, että UNAIDSin 21. marraskuuta 2006 julkaiseman raportin mukaan vuonna 2006 tuli ilmi 4,3 miljoonaa uutta tartuntaa, joista 2,8 miljoonaa (65 prosenttia) Saharan eteläpuolisessa Afrikassa,

C. ottaa huomioon, että 95 prosenttia kaikista 39,5 miljoonasta hiv/aids-tartunnan saaneesta elää kehitysmaissa,

D. ottaa huomioon, että tartuntamäärät Itä-Euroopassa ja Keski-Aasiassa ovat nousseet yli 50 prosenttia vuoden 2004 jälkeen ja että uusien tartuntojen määrä on vähentynyt vain harvoissa maissa,

E. ottaa huomioon, että niistä 6,8 miljoonasta hiv-potilaasta, jotka ovat köyhistä tai keskivarakkaista maista ja jotka tarvitsevat retroviruslääkehoitoa, ainoastaan 24 prosentilla on mahdollisuus saada tarvittava hoito,

F. ottaa huomioon, että hiv/aids-orpoja on arviolta 15 miljoonaa, joista 12,3 miljoonaa elää Saharan eteläpuolisessa Afrikassa,

G. ottaa huomioon, että vain 5 prosenttia hiv-positiivista lapsista saa lääkinnällistä apua ja alle 10 prosenttia jo 15 miljoonasta aids-orvosta saa taloudellista tukea,

H. ottaa huomioon, että vanhemmat sisarukset ja isovanhemmat ottavat usein vastuun suurista määristä aids-orpoja ja että hiv/aidsiin kuoleva nuorten aikuisten sukupolvi jättää tietyt maat ilman riittävää määrää opettajia, sairaanhoitajia, lääkäreitä ja muita keskeisten alojen ammattilaisia,

I. ottaa huomioon, että aids vaikuttaa suhteettoman rankasti taloudellisesti aktiivisten nuorten sukupolveen,

J. ottaa huomioon, että koko maailman hiv-potilaista 50 prosenttia on naisia ja että lähes 60 prosenttia Afrikan hiv-potilaista on naisia,

K. katsoo, että vuosituhannen kehitystavoitteet voidaan saavuttaa ainoastaan, jos seksuaali- ja lisääntymisterveysasiat otetaan täysipainoisesti mukaan näitä kehitystavoitteita koskevaan ohjelmaan,

L. katsoo, että seksuaali- ja lisääntymisterveys liittyy erottamattomasti hiv:n ja muiden köyhyyteen liittyvien sairauksien ehkäisemiseen,

M. katsoo, että HI-viruksen kanssa elävillä on erityisiä lisääntymisterveyttä koskevia tarpeita perhesuunnittelun, turvallisen synnytyksen ja lasten imetyksen kannalta, jotka usein jätetään huomiotta huolimatta epidemian uhriksi joutuvien naisten kasvavasta määrästä,

N. ottaa huomioon, että presidentti Bushin hallinto Yhdysvalloissa estää edelleen rahoituksen Yhdysvaltojen ulkopuolisille kehitysalan kansalaisjärjestöille, joiden neuvonta kattaa kaikki lisääntymisterveyteen liittyvät palvelut; katsoo, että EU on täyttänyt suurimman osan tästä ns. säädyllisyysvajeesta (decency gap) köyhimmissä maissa,

O. ottaa huomioon, että vuoden 1994 kansainvälisessä väestö- ja kehityskonferenssissa ja vuosina 1999 ja 2004 järjestetyissä seurantakokouksissa pidettiin erittäin tärkeänä, että naisille annetaan päätösvaltaa ja enemmän valinnanmahdollisuuksia laajentamalla heidän mahdollisuuksiaan saada seksuaali- ja lisääntymisterveyteen liittyvää koulutusta, tietoa ja hoitoa,

P. katsoo, että viisi vuotta Dohan julistuksen jälkeen rikkaat maat eivät edelleenkään täytä velvoitettaan varmistaa, että kehitysmaissa on saatavilla halvempia elintärkeitä lääkkeitä,

Q. ottaa huomioon, että viisi vuotta sen jälkeen kun Dohan julistuksessa vahvistettiin, että jokaisella WTO:n jäsenellä on oikeus myöntää pakkolisenssejä ja vapaus päättää perusteista, joiden mukaisesti kyseisiä lisenssejä myönnetään, WHO varoittaa, että 74 prosenttia aids-lääkkeistä tuotetaan vielä monopoliperiaatteella ja että 77 prosentilla afrikkalaisista ei ole vielä mahdollisuutta saada aids-hoitoa,

R. ottaa huomioon, että ankara kilpailu geneeristen lääkkeiden alalla on auttanut laskemaan ensivaiheen aids-lääkkeiden hintoja vuodesta 2000 99 prosentilla, 10000 Yhdysvaltain dollarista noin 130 dollariin potilasta kohti, mutta että toisen vaiheen lääkkeiden, joita potilaat tarvitsevat vastustuskyvyn lääkkeille kasvaessa luonnollisesti, hinnat ovat edelleen korkealla, koska geneeristen lääkkeiden tuottajamaissa on lisätty patenttiesteitä,

S. katsoo, että kahdenvälisestä kaupasta neuvoteltaessa ei sopimuksissa pitäisi asettaa rajoituksia sille, miten valtiot voivat soveltaa kansanterveyttä koskevia suojatoimenpiteitä,

Hiv/aids maailmalla

1. ilmaisee syvän huolensa sen johdosta, että hiv/aids ja muut epidemiat jatkavat leviämistään maailman köyhimpien ihmisten keskuudessa ja että hiv/aidsin ehkäisytoiminta on hajanaista, että tärkeimpien lääkkeiden saatavuus on huono, että rahoitus on riittämätöntä ja että merkittäviä tartuntatauteja olisi tutkittava aiempaa enemmän;

2. korostaa ehkäisy- ja hoitotoiminnassa osallisina olevien hallitusten, terveyspalvelujen tarjoajien, lääketeollisuuden, kansalaisjärjestöjen ja kansalaisyhteiskunnan sekä muiden toimijoiden vastuullisuutta;

3. kehottaa kaikkia kansainvälisiä tuenantajia varmistamaan, että hivin ehkäisemistä koskevilla ohjelmilla tavoitetaan henkilöt, joilla on suurin tartuntariski, koska UNAIDSin päätelmissä todetaan, että haavoittuvassa asemissa olevista ryhmistä ei huolehdita;

4. korostaa, että EU:n on rahoitettava erityisohjelmia sen varmistamiseksi, että lapset, jotka ovat joutuneet aids-epidemian uhreiksi menetettyään yhden tai molemmat vanhemmistaan tai sairastuttuaan itse, jatkavat koulunkäyntiä ja saavat tukea;

5. kehottaa varmistamaan kaikissa tukiohjelmissa, että kun potilaan hoito on aloitettu, rahoitusta saadaan tauottomana jatkuvaa hoitoa varten, jotta estetään se, että kehon vastustuskyky lääkkeelle kasvaa hoidon katkeamisen seurauksena;

6. korostaa, että EU:n on rahoitettava ohjelmia, joilla suojellaan naisia kaikenlaiselta aidsin leviämistä edesauttavalta väkivallalta ja joilla varmistetaan, että uhreiksi joutuneet naiset saavat terveydenhuoltopalveluja ja että he voivat sopeutua uudelleen yhteiskuntaan ja välttää leimautumisen, joka usein uhkaa tällaisen väkivallan uhreja;

7. korostaa, että avunantajien on lisättävä lähivuosina kaikkien ehkäisyvälineiden - myös HI-viruksen ehkäisyyn tarkoitettujen kondomien - rahoituksen kokonaismäärää, jotta saatavilla olevien ehkäisyvälineiden ostamiseen saataisiin tarvittavat varat;

8. kehottaa Kansainvälistä valuuttarahastoa luopumaan rahapoliittisista ehdoista ja poistamaan finanssipoliittiset ylärajat, jotka pakottavat maat supistamaan kansanterveys- ja koulutusmenojaan;

9. kehottaa Yhdysvaltain vastavalittua kongressia luopumaan Bushin hallinnon global gag -ehdosta, jolla kiellettiin myöntämästä rahoitusta ulkomaisille kansalaisjärjestöille, jos ne antavat abortteja koskevaa neuvontaa, ja kehottaa komissiota ja jäsenvaltioita varmistamaan, että Yhdysvaltain hallitus muuttaa kantaansa lisääntymisterveyden menoihin sovellettavasta global gag -ehdosta;

10. toistaa ilmaisemansa ja myös Maailman terveysjärjestön hiljattain ilmaiseman huolen sen johdosta, että eräiden Afrikan maiden hallitukset perivät antiretroviraalilääkkeistä ja muista lääkkeistä myyntitai tuontiveroa, mikä tekee lääkkeistä niin kalliita, että köyhillä yhteisöillä ei ole varaa niihin; kehottaa komissiota tutkimaan asiaa ja kannustamaan hallituksia luopumaan tällaisista veroista;

Seksuaali- ja lisääntymisterveys

11. korostaa, että hiv/aids-epidemian torjuntastrategioissa on suhtauduttava kokonaisvaltaisesti ennaltaehkäisyyn, valistukseen ja hoitoon ja niihin pitää sisällyttää tällä hetkellä käytössä olevat teknologiat, parempi hoitoonpääsy sekä rokotteiden pikainen kehittäminen;

12. pyytää komissiota ja EU:n kumppanimaiden hallituksia varmistamaan, että koulutus ja terveys, etenkin hiv/aids sekä seksuaali- ja lisääntymisterveys, asetetaan etusijalle maakohtaisissa strategia-asiakirjoissa;

13. pyytää komissiota ja jäsenvaltiota tukemaan ohjelmia, joilla torjutaan homofobiaa ja puretaan esteitä, jotka tekevät mahdottomaksi taudin tehokkaan torjunnan etenkin Kambodzassa, Kiinassa, Intiassa, Nepalissa, Pakistanissa, Thaimaassa ja Vietnamissa sekä koko Latinalaisessa Amerikassa, missä on yhä enemmän hivtartuntoja toisten miesten kanssa sukupuoliyhteydessä olevien miesten keskuudessa;

14. on huolestunut siitä, että UNAIDSin raportissa korostetaan, että turvaseksiä ja HI-virusta koskevan tiedon määrä on useissa maissa edelleen vähäinen, ja että tämä kattaa myös maat, joissa kyseisellä epidemialla on ollut huomattavat vaikutukset; pyytääkin tässä yhteydessä, että vastuullista seksikäyttäytymistä ja sukupuolitautien (HIV mukaan lukien) tehokasta ehkäisemistä koskevasta tiedotuksesta, koulutuksesta ja neuvonnasta tehdään keskeinen osa kaikkia lisääntymis- ja seksuaaliterveyspalveluja;

15. pitää myönteisenä HI-viruksen ja aidsin sisällyttämistä Euroopan yhteisön seitsemänteen tutkimuksen, teknologian kehittämisen ja demonstroinnin puiteohjelmaan ja kehottaa tukemaan tutkimusta, joka kohdistuu kehitysmaiden tarpeisiin soveltuviin rokotteisiin, mikrobisideihin ja diagnoosi- ja seurantavälineisiin, epidemioiden leviämismalleihin sekä sosiaalisiin ja käyttäytymistä koskeviin trendeihin; korostaa, että naiset on otettava mukaan kaikkeen asianmukaiseen kliiniseen tutkimukseen, myös rokotteiden testaamiseen;

16. kehottaa sijoittamaan naisten käytettäväksi tarkoitettujen ehkäisyvälineiden, kuten mikrobisidien, naisten kondomien ja raiskausten uhreille tarkoitettujen jälkiehkäisyvälineiden, kehitykseen;

Lääkkeiden saatavuus

17. kannustaa hallituksia hyödyntämään kaikkia TRIPS-sopimuksen niille tarjoamia keinoja, kuten pakkolisenssejä, sekä Maailman terveysjärjestöä ja Maailman kauppajärjestöä sen jäseniä tarkistamaan TRIPS-sopimuksen kokonaisuudessaan, jotta voidaan parantaa lääkkeiden saatavuutta;

18. kehottaa komissiota ja jäsenvaltioita tunnustamaan nyt viisi vuotta Dohan julistuksen jälkeen, että julistuksen soveltaminen on epäonnistunut, koska WTO ei ole saanut miltään vienti- tai tuontimaalta lääkkeiden pakkolisenssiä koskevaa ilmoitusta, ja toteaa, että sama koskee myös WTO:n yleisneuvoston 30. elokuuta 2003 tekemää päätöstä Dohan julistuksen 6 kohdan täytäntöönpanosta;

19. kehottaa komissiota ja jäsenvaltioita ryhtymään yhdessä kehitysmaiden kanssa tarpeellisiin toimiin WTO:ssa TRIPS-sopimuksen ja sen 30. elokuuta 2003 tehtyyn päätökseen (316 artikla) perustuvien määräysten muuttamiseksi erityisesti siten, että pakkolisenssien myöntämiseen tarkoitetut monimutkaiset ja aikaa vievät menettelyt poistetaan;

20. kannustaa ja kehottaa kaikkia yleisimmistä tartuntataudeista kärsiviä maita heti soveltamaan TRIPSsopimuksen 30 artiklaa voidakseen käyttää tarvittavia lääkkeitä maksamatta patenttikorvauksia patentinhaltijoille;

21. kehottaa komissiota lisäämään EU:n osuutta hiv/aidsin, tuberkuloosin ja malarian torjuntaan tarkoitetun maailmanlaajuisen rahaston rahoituksesta 1 miljardiin euroon, kuten parlamentti selkeästi esitti 2. joulukuuta 2004 hyväksymässään päätöslauselmassa, ja kehottaa lisäksi kaikkia jäsenvaltioita ja G8-maita lisäämään osuuttaan 7 miljardiin euroon vuonna 2007 ja 8 miljardiin euroon vuonna 2008, jotta YK:n aidsohjelmalla on tarvittavat varat epidemioiden vaikutusten vähentämiseen;

22. tukee valtion- ja hallitusten päämiesten YK:n maailmankokouksessa 2005 antamaa sitoumusta, jonka tavoitteena on HI-viruksen/aidsin ehkäisy- ja hoitopalvelujen saattaminen kaikkien ulottuville vuoteen 2010 mennessä; katsoo kuitenkin, että on syytä luoda selkeä suunnitelma yleismaailmallisen saatavuuden rahoittamiseksi ja asettaa kansainvälisiä tavoitteita välitavoitteineen;

23. kehottaa EU:ta täsmentämään, että se ei pyri vauhdittamaan Trips + -toimiaan talouskumppanuussopimuksilla, joilla taataan pikemminkin kehitysmaille lisää liikkumavaraa Trips-joustavuuden vapaaseen käyttöön;

24. painottaa, että vakaat julkiset terveydenhuoltopalvelut, tutkimus mukaan lukien, ovat ratkaisevan tärkeitä epidemian torjumisen kannalta, ja vastustaa sitä, että niiden vapauttaminen ehdollistetaan;

25. kehottaa investoimaan enemmän lastenlääkkeiden kehittämiseen ja saatavuuteen;

26. edellyttää tukea alueellisen ja kansallisen geneerisiä lääkkeitä koskevan teollisuuden kehittämiseen asianomaisilla alueilla, jotta kohtuuhintaisten lääkkeiden saatavuus helpottuisi;

*

* *

27. kehottaa puhemiestä välittämään tämän päätöslauselman neuvostolle, komissiolle jäsenvaltioiden ja AKT-maiden hallituksille, Kansainväliselle valuuttarahastolle, Yhdysvaltain hallitukselle, YK:n pääsihteerille sekä UNAIDSin, YK:n kehitysohjelman UNDP:n ja YK:n väestörahaston UNFPA:n johtajille.

[1] Hyväksytyt tekstit, P6_TA(2006)0321.

[2] EUVL C 208 E, 25.8.2005, s. 58.

[3] Hiv-tartuntojen ja aidsin vastainen YK:n ohjelma.

--------------------------------------------------